A BIZOTTSÁG 2004/115/EK IRÁNYELVE
(2004. december 15.)
a 90/642/EGK tanácsi irányelvnek az abban rögzített bizonyos peszticid-szermaradványok maximális szintjének módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre (1) és különösen annak 7. cikkére,
Vtekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (2) és különösen annak 4. cikke (1) bekezdésének f) albekezdésére,
mivel:
(1)
A 91/414/EGK irányelv szerint az egyes termények esetében használandó növényvédelmi termékek engedélyezése a tagállamok felelőssége. Az engedélyezéseknek az emberi és állati egészségre és a környezetre gyakorolt hatások értékelésén kell alapulnia. Az ilyen értékelések során figyelembe veendő elemek tartalmazzák az operátorok és a környezetben lévők expozícióját és a szárazföldi, a vízi és légi környezetre gyakorolt hatást, valamint a kezelt terményeken lévő szermaradványok elfogyasztása révén az emberekre és az állatokra gyakorolt hatást.
(2)
A maximális szermaradványszintek (MRL-ek) a növények hatékony védelmének eléréséhez szükséges minimális peszticidmennyiségekre vonatkoznak, amelyeket olyan módon alkalmaznak, hogy a szermaradvány-mennyiség a megvalósítható legkisebb és toxikológiailag elfogadható legyen, különösen a becsült étkezési bevitel szempontjából.
(3)
Az MRL-ek a legalsó analitikai meghatározási szinten kerülnek rögzítésre abban az esetben, ha a növényvédelmi termékek engedélyezett felhasználása nem eredményez kimutatható szintet az élelmiszertermékben vagy annak felszínén, vagy ha a tagállamok által engedélyezett felhasználást nem támogatják a szükséges adatokkal, vagy ha a harmadik országokban történő, a Közösség piacán forgalomba hozható élelmiszerekben vagy azok felületén szermaradványokat eredményező használatot nem támogatják ilyen szükséges adatokkal.
(4)
A peszticidek MRL-jeit ellenőrzés alatt kell tartani. Az új típusú felhasználás, új információ és adatok figyelembevétele céljából ezek megváltoztathatók.
(5)
A 90/642/EGK irányelv hatálya alá tartozó egyes peszticidek új vagy megváltozott felhasználását bejelentették a Bizottságnak.
(6)
A fogyasztóknak az e peszticidek szermaradványait esetlegesen tartalmazó élelmiszertermékek révén a peszticidek által történő élettartam-expozíciója felmérésre és értékelésre került a Közösségen belül használt eljárások és gyakorlat szerint, figyelembe véve az Egészségügyi Világszervezet által kiadott irányelveket (3). Kiszámításra került az, hogy az adott MRL-ek biztosítják azt, hogy az elfogadható napi bevitel nem kerül túllépésre.
(7)
Ahol az helyénvaló, a fogyasztók e peszticidek szermaradványait esetlegesen tartalmazó élelmiszertermékek révén történő akut expozíciója felmérésre és értékelésre került a Közösségen belül használt eljárások és gyakorlat szerint, figyelembe véve az Egészségügyi Világszervezet által kiadott irányelveket. A Növények Tudományos Bizottságának véleményét, különösen a peszticidekkel kezelt növények fogyasztóinak védelmére vonatkozó tanácsot és javaslatokat figyelembe vették.
(8)
Emiatt e peszticidek esetében helyénvaló új maximális szermaradványszinteket meghatározni.
(9)
Emiatt a 90/642/EGK irányelvet ennek megfelelően módosítani kell.
(10)
Az ideiglenes MRL-ek közösségi szintű meghatározása vagy módosítása nem mentesíti a tagállamokat az alól, hogy a 91/414/EGK irányelv 4. cikke (1) bekezdésének f) albekezdése és a VI. melléklete szerint ideiglenes határértékeket határozzanak meg a famoxadon esetében. Az adott hatóanyag további használatának engedélyezésére egy négyéves időszak elegendőnek tekinthető. Az ideiglenes MRL ezt követően véglegessé válik.
(11)
Az ebben az irányelvben előírt rendelkezések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A methomyl, thiodicarb, myclobutanil, maneb csoport, fenpropimorph, metalaxyl, metalaxyl-m, penconazole, iprovalicarb, azoxystrobin és fenhexamid a 90/642/EGK irányelv II. mellékletében szereplő maximális szermaradványszintjei helyébe az ezen irányelv mellékletében szereplő szintek lépnek.
2. cikk
(1) A tagállamok legkésőbb 2005. június 22-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint az azok és ezen irányelv közötti megfelelést bemutató táblázatot haladéktalanul közlik a Bizottsággal.
A tagállamok 2005. június 23-tól alkalmazzák ezeket a rendelkezéseket.
Amikor a tagállamok elfogadják ezeket az rendelkezéseket, azokban hivatkozni kell erre az irányelvre vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ezen irányelv címzettjei a tagállamok.
Kelt Brüsszelben, 2004. december 15-én.